Kim Christiansen (DF), 2011-01-13:
Vi har tidligere her i salen behandlet L 179 om skærpelse af sanktioner i forbindelse med unge menneskers vanvittige ræs på offentlig vej, og der fik vi heldigvis en masse gode stramninger.
På det tidspunkt lovede justitsministeren også, at man ville kigge på Dansk Folkepartis forslag om at sidestille det med spirituskørsel, og det vil sige, at når man er narkopåvirket, bliver det sidestillet med en promille på 1,21.
Det ønske er blevet imødekommet med det her, og det vil vi gerne have lov at kvittere for.
Jeg vil også gerne kvittere for hr. Karsten Nonbos rosende ord.
Det er jo dejligt, at politikere en gang imellem, også på tværs af partierne, kan unde hinanden en lille succes.
Så det er i hvert fald en stor glæde for os, at den her stramning er kommet, så man fuldstændig har sidestillet det med at køre i spirituspåvirket tilstand.
Der er slet ingen tvivl om, at det er et stigende problem, især blandt unge mennesker, at man måske frem for at være spirituspåvirket altså er påvirket af alverdens andre ting og sager.
Der håber jeg så bare at vi også under behandlingen af det her forslag kan få mulighed for ligesom at diskutere antallet af de kliniske test og den måde, hvorpå vi reelt får det her til at udmønte sig i, at vi får taget nogle flere for narkokørsel.
Det handler meget om, at vi har ressourcerne til at foretage de test, der skal til.
Så det håber jeg at vi lige får mulighed for måske at få ind i bemærkningerne til det her lovforslag.
Ellers indeholder lovforslaget jo, som det har været nævnt, en skærpelse af bl.a. obligatorisk konfiskation af køretøj ved kørsel uden kørekort og kørsel i frakendelsestiden.
Det er ganske glimrende, at vi hermed sender et meget vigtigt signal om, at man ikke skal køre rundt uden førerbevis, og at man heller ikke skal køre bil, hvis man har fået frakendt sit kørekort af den ene eller den anden årsag.
Jeg og andre politikere er jævnligt blevet spurgt, hvad man skal gøre for at stoppe ditten, og hvad man skal gøre for at stoppe datten.
Der har vi jo i hvert fald alle sammen nævnt, at det at hæve bødestraffen måske kunne være en god idé, sådan at den blev mere tidssvarende.
Det sker med det her forslag, og det synes jeg er meget glædeligt.
Der er minimumsbøden så 700 kr.
Ligesom der er mange fornuftige bilister ud på vejene – det er heldigvis langt den overvejende del – så er der også rigtig mange fornuftige cyklister.
Men ligesom der er bilister, som ikke kan finde ud af det, så er der jo altså også cyklister, som ikke kan.
Det er også nævnt i lovforslaget, at det ved skærpende omstændigheder såsom kørsel over for rødt, kørsel mod færdselsretningen, overtrædelse af vigepligtsregler osv. kan resultere i bøder på 1.000 kr.
Der vil jeg sige, at der skulle man måske indimellem stramme endnu mere op – ikke fordi det udgør den store fare for færdselssikkerheden, hvis en cyklist kører over for rødt, men fordi det altså er meget traumatisk for den bilist, der så eventuelt kommer til at køre en cyklist ned uden egentlig selv at være skyld i det.
Så burde man måske også tage det lille element med, at ved kørsel, hvor der færdes fodgængere, som jo er de svageste af alle trafikanter, og det sker typisk i fodgængerfelter og på fortove, kunne man måske også skærpe bøden over for cyklister for at sende et signal om, at grunden til, at vi i disse år som en del af vores transport, vores infrastruktur investerer ganske mange penge i cykelstier, selvfølgelig er, at vi ønsker, at det er derude, cyklisterne skal køre, og ikke på fortovet.
Så det kunne man måske overveje at tage med.
Jeg tror, det ligger nogenlunde klart for de tilstedeværende, at Dansk Folkeparti støtter varmt op om forslaget.